Sɛ yɛto hɛn enyiwa hwɛ bankum na nyimfa a, yehu ndzɛmba pii a ɔyɛ Onyankopɔn abɔdze. Dɛm ndzɛmba a etwa hɛn ho ehiya no bi nye asaase, kwaa a etwa hɛn ho ehyia, esutsen ahorow a yɛsaw nom na mframa a yɛhom, ndua na mbowa ahorow. Dɛm ndzɛmba a yɛabobɔ edzin yi nyina boa ma nyimpa nya asetsena pa.
Asaase na ekuafo duadua hɔn nduadzewa wɔ do ma yenya edziban dzi. Yenya famu egudzi na sikamfutuw fi asaase mu. Yesi dan wɔ asaase do Yetu asaase do dɛtse dze si dan
Ndua na ɔboa ma nsu tɔ. Ndua bɔ asaase ho ban ma ɔnnsɛe. Asaase a ndua nnyi do no, sɛ nsu tɔ mbordo a nsusuan no tum dwiriw asaase no enyi seradze nyinara na oyiyi mbɔnka. Ndua gye ehum a otum pa adan do na ɔsɛɛ nduadzewa. Sɛ nduadzewa sɛe a ɔdze kɔm ba. Ndua gye nwin ma ewia nnhye nyimpa na mbowa. Ɔbɔ esutsen ho ban ma ɔnnwew.
Enunsimfo so dze ndua no ndwow, n’ahaban na no ho abon yɛ ndur sa yar ahorow pii. Dɛm ara na ɔsemfo nye kapentafo dze ndua yɛ ngua, apon, wɔdur, dwomba, asɛsɛgua, hɛmba, tabon, akyeame poma, adan abobow na ntokura.
Mframa boa ma nduadzewa nyin frɔmfrɔm. Yɛhom mframa kɔ hɛn mu. Mframa boa ekuafo ma wotum hyew hɔn kwa.
Yɛdze nsu dzi dwuma wɔ efiefie mu. Yɛnom nsu dze bi so guar. Yɛde hor ndzɛmba. Yɛdze nsu noa edziban na yɛdze bi so ma fie mbowa ma wɔnom. Odumgyafo dze nsu nko na wɔdze dzi hɔn dwuma.Yɛdze nsu si dan dze yɛ akwan dze dzi dwuma ahorow pii. Yenya enyinam nkandzea fi nsu mu. Ekuafo so dze nsu gugu hɔn nduadzewa do ma onyin frɔnfrɔm. Afarfo nso kɔ nsu mu anaa po do keyi nam ahorow. Yɛfa nsu do tu kwan kɔ mbeambea. Nsu ho wɔ mfaso pii naaso nyimpa nnhwɛ nsu yie.
Sɛ ehwɛ kwan a yɛfa do sɛɛ hɛn nsu a, ɔyɛ awreɛhow. Nsusɛɛ tum kunam ahorow a wɔwɔ nsu mu pii. Otum so ku ntumbowa, na anyɛmbowa pii so. Sɛ yɛsɛɛ hɛn nsu a, otum sɛɛ hɛn nkwa so. Sɛ nsu no sɛe a, onnyɛ akɔndɔ mpo. Afie so ɔbɔn. Kwan pii na yɛfa do sɛe hɛn nsu. Bi nye nwura a yɛtotow gu nsu ne nkyɛnkyɛn. Sɛ nsu tɔ a, ɔpem ne nyinara kogu nsu no mu. Bi so yɛ kwan a nyimpa binom hor ndzɛmba wɔ nsu no kɔn do. Fi no san pem kogu mu. Ebɔkɔ beebi no so, nna ɔno nye nsu a nkrɔfo guar wɔ mu. Dza wɔyɛ  nye dɛ wokegyina mbobaa a ɔwɔ nsu no mu no bi do na wogaur. Nsu ne nsɛe no so bi gyina wusiw a ɔkɔ wim. Sɛ yɛsɛɛ mframa no na nsu tɔ a, dɛm wusiw a ayɛ atɔwatɔw no san kogu hɛn nsu mu sɛɛ no.
